**Koulu maailman laidalla** (dzongkhaksi ལུང་ནག་ན‎, *Lung nag na*) on vuonna 2019 julkaistu bhutanilais-kiinalainen draamaelokuva. Se on Pawo Choyning Dorjin debyttielokuva. Hän on sekä käsikirjoittanut että ohjannut elokuvan. Elokuva sai maailmanensi-iltansa vuonna 2019 Lontoon elokuvajuhlilla, ja kahden vuoden covid-19-pandemian jälkeen se otettiin teatterilevitykseen vuonna 2022. Elokuva oli ehdolla vuoden 2022 Oscar-gaalassa parhaan kansainvälisen elokuvan -sarjassa.

Juoni
-----

Elokuva sijoittuu pääosin syrjäiseen bhutanilaiseen Lunanan vuoristokylään, joka sijaitsee noin 3 800  metrin korkeudessa merenpinnan yläpuolella. 

Tarina seuraa nuorta Ugyenia, jonka on otettava vastaan paikka syrjäisestä kyläkoulusta täyttääkseen valtiollisen sopimuksensa opettajana. Ugyen on kotoisin pääkaupunki Thimpusta, eikä hän odota suurella innolla työtään ympäristössä, josta puuttuu matkapuhelinverkko ja internet ja jossa sähköäkin on tarjolla vain satunnaisesti. Hänen haaveenaan on muuttaa Australiaan ja aloittaa siellä laulajan ura.

Ugyen hyväksyy lopulta tilanteensa. Patikoituaan pitkän matkan hän saa lämpimän vastaanoton uteliailta vuoren asukkailta. Hän joutuu selviämään niukoilla resursseilla ja oppii kyläläisiltä erilaista elämää, jossa jakilla voidaan lämmittää koulun sali.

Roolit
------

Useat elokuvan näyttelijöistä ovat Lunanan kylän asukkaita. Osa heistä esiintyy omilla nimillään.

|  |  |  |
| --- | --- | --- |
|  Sherab Dorji  | … |  Ugyen Dorji
  |
|  Ugyen Norby Lhendup  | … |  Michen
  |
|  Kelden Lhamo Gurung  | … |  Saldon
  |
|  Pem Zam  | … |  Pem Zam
  |
|  Sangay Lham  | … |  Kencho
  |
|  Chimi Dem  | … |  Pema
  |

Tuotanto
--------

Elokuvaa valmisteltiin 1,5 vuotta, jona aikana tarvittavat laitteet saatiin kuljetettua ja kuvausryhmälle valmisteltiin majoitus. Ohjaaja käytti tämän ajan tutustuakseen kyläläisiin, joista osan hän pestasi näyttelemään itseään. Heidän rooleissaan on hyödynnetty osittain heidän omaa elämäänsä. Elokuvanteko oli kyläläisille uutta, sillä he eivät olleet koskaan nähneet elokuvakameraa tai edes elokuvia.

Sää aiheutti haasteita tuotannolle, sillä sopivaa kuvausaikaa oli vain syys- ja lokakuussa, jolloin sää on kohtuullisen leuto. Sadekausia haluttiin välttää, sillä sähkön tuotantoon käytettiin aurinkopaneeleja.

Lunana oli yksi harvoista alueen kylistä, jossa oli kyläkoulu. Paikallinen opettaja konsultoi elokuvan tuotannossa.

Kuvausten myötä Lunanaan rakennettiin teitä ja puhelinpylväitä.

Jakelu ja vastaanotto
---------------------

*Koulu maailman laidalla* sai maailmanensi-iltansa 5. lokakuuta 2019 Lontoon elokuvajuhlilla. Seuraavana vuonna sitä esitettiin useilla kansainvälisillä elokuvafestivaaleilla, esimerkiksi Göteborgin elokuvajuhlilla.

Bhutanin ensi-ilta oli helmikuussa 2020, huhtikuussa sitä alettiin esittää Japanissa ja saman vuoden syksyllä Etelä-Koreassa. Covid-19-pandemian vuoksi elokuva sai ensi-iltansa monissa maissa vasta vuonna 2022.

Lähteet
-------

1. ↑  Olli-Matti Oinonen: Elokuva-arvio | Koulu maailman laidalla lukeutuu vuoden myönteisimpiin yllättäjiin *Keskisuomalainen*.  2.12.2022. Viitattu 16.1.2023.
2. 1 2  Lunana: A Yak in the Classroom (2019) Awards & Festivals *mubi.com*. Viitattu 16.1.2023.
3. ↑  Koulu maailman laidalla – elokuvan arvostelu *Episodi.fi*. Viitattu 16.1.2023.
4. 1 2 3 4   "Lunana: A Yak in the Classroom (2019) - IMDb".
5. ↑  Lunana, Gasa, BT Climate Zone, Monthly Averages, Historical Weather Data *tcktcktck.org*. Viitattu 11.12.2022.
6. 1 2 3 4 5 6  Kamala Thiagarajan: The inspirational story of Bhutan's first Oscar nod: 'Lunana: A Yak in the Classroom' *NPR*.  25.3.2022. Viitattu 16.1.2023.
7. ↑  Jussi U. Pellonpää: Leffa-arvio | Koulu maailman laidalla on annos henkisyyttä ja mielenrauhaa kiireisen maailman keskelle *Forssan Lehti*.  25.11.2022. Viitattu 16.1.2023.

Aiheesta muualla
----------------

* Kuuskoski, Riika: Illalla televisiossa todellinen hyvän mielen elokuva – jo pelkkä kuvaus lumoaa *is.fi*.  3.4.2024.